Кондев е роден в 1872 година в Мехомия, в Османската империя, днес в България. В 1892 година завършва американското училище в Самоков и става протестантски пастор в родния си град. Кондев става член на ВМОРО в 1896 година, привлечен от Гоце Делчев. Взема участие в аферата „Мис Стоун“ в 1901 година. От 1902 година е учител в Мехомия и през 1902 - 1903 година е председател на революционния комитет в града. През Илинденско-Преображенското въстание Кондев се сражава в Дългата махала на Мехомия с турската войска и е тежко ранен. Легализира се след амнистията от 1904 година. Арестуван е по-късно, осъден е на доживотен затвор и лежи до Хуриета в затвора в Солун. Георги Кондев отново работи като учител в Мехомия след излизането си от затвора. Сред основателите е на читалището „15 септември 1903 година“.